ธปท.จัดให้ความรู้ทางการเงินป้องผู้บริโภคถูกเอาเปรียบ
ธปท.จัดงาน”สัปดาห์ความรู้ทางการเงิน” สร้างภูมิคุ้มกันแก่ประชาชนผู้บริโภคในการใช้บริการทางเงินไม่ให้ถูกเอาเปรียบ ในวันที่ 22-31 ต.ค.นี้
19 ต.ค. 2555

ธปท.จัดงาน "สัปดาห์ความรู้ทางการเงิน" สร้างภูมิคุ้มกันแก่ประชาชนผู้บริโภคในการใช้บริการทางเงินไม่ให้ถูกเอาเปรียบ ในวันที่ 22-31 ต.ค.นี้
นางอมรา ศรีพยัคฆ์ ผู้ช่วยผู้ว่าการ สายวางแผนและงบประมาณ ธนาคารแห่งประเทศไทย (ธปท.) กล่าวว่า ธปท.จะจัด “สัปดาห์ความรู้ทางการเงิน” ในวันที่ 22-31 ต.ค.นี้ ณ สำนักงานใหญ่ และสำนักงานภาคเหนือ ตะวันออกเฉียงเหนือ และใต้ เพื่อเสริมสร้างประสบการณ์ และความรู้ทางเศรษฐศาสตร์และการเงินให้แก่สาธารณชน ให้สามารถนำความรู้ไปใช้ในชีวิตประจำวันของตนเอง และเลือกใช้บริการทางการเงินได้อย่างเหมาะสม ไม่ถูกเอารัดเอาเปรียบ และไม่ตกเป็นเหยื่อของการหลอกลวงในรูปแบบต่าง ๆ รวมทั้งสามารถวางแผนการบริหารจัดการการเงินได้อย่างมีประสิทธิภาพ
ทั้งนี้ นิทรรศการดังกล่าวจะมี 1. โครงการมุมหนังสือ ธปท. เพื่อส่งเสริมให้เยาวชนสร้างนิสัยรักการอ่าน และเพิ่มพูนความรู้ต่าง ๆ รวมทั้งความรู้ทางการเงิน โดยจะมอบหนังสือให้โรงเรียน 70 แห่ง ซึ่งในวันงานธปท. จะมีพิธีมอบมุมหนังสือให้แก่โรงเรียนในภาคกลาง 35 แห่งด้วย 2. โครงการอบรมความรู้ทางการเงินแก่ครู เพื่อให้ครูนำความรู้ความเข้าใจด้านเศรษฐศาสตร์ การเงิน รวมทั้งสิทธิหน้าที่ในฐานะผู้ใช้บริการทางการเงิน ตลอดจนการวางแผนทางการเงิน ไปทอดแก่นักเรียน และชุมชนต่อไป ซึ่งมีครูเข้าร่วมโครงการนี้ประมาณ 650 คน
และ 3.การจัดนิทรรศการความรู้ทางการเงิน ณ พิพิธภัณฑ์ธนาคารแห่งประเทศไทย ตำหนักใหญ่ วังบางขุนพรหม ซึ่งในงานจะมีการบรรยายพิเศษ เรื่องตราสารหนี้และการลงทุน รอบรู้เรื่องการชำระเงิน การวางแผน ทางการเงินส่วนบุคคล ด้วย โดยผู้สนใจสามารถเข้าร่วมได้ในเวลาราชการ โดยไม่เสียค่าใช้จายแต่อย่างใด